寄張趙二相三首  其二
作者：胡寅
朝代：宋

paragraphs: 昨朝觀抵戲，千步廣場對。
甲也烏獲徒，顧步熊虎態。
乙也乘勢來，躑躅進復退。
或有敗甲心，弦矢立其背。
甲初奮左臂，一箭奮者廢。
甲復舉右股，再射舉者墜。
坐令乙取勝，或乃一笑快。
因思中山趙，秦睨猶拾塊。
何爲廉將軍，恥與相如會。
不念國之存，以吾兩人在。
一朝私仇破，兩虎共穴內。
他年藺公薨，頗老仍見代。
坑兵四十萬，大福遂不再。
依然卞莊子，拱手視成敗。